gla1ve: "Vi har ingen kommunikation med Valve"

I et interview med ESL fortæller gla1ve blandt andet, at han faktisk slet ikke brugte smoke-radar-buggen særlig meget.

Sådan så det gla1ve og device ud efter en sejr på dag et ved sidste års IEM Katowice.

Majoren er over os, og i den forbindelse har ESL sat gla1ve og device fra Astralis foran kameraet til en snak om særligt smoke-radar-buggen, som mange anså særligt gla1ve for at være ekspert i at udnytte.

Buggen gjorde det muligt at se en modstander på radaren, selvom der lå en smoke mellem de to spillere, og dermed kunne modstanderen ikke ses på skærmen men kun på radaren.

gla1ve fortæller dog i interviewet med ESL, at han faktisk slet ikke brugte buggen særlig meget, og at han desuden var helt ærlig omkring det:

Jeg tror kun, jeg brugte buggen i den sidste halvdel af 2018. Jeg brugte det ikke så meget i starten af året under DreamHack Masters Marseille eller andre af de første turneringer. Jeg mindes slet ikke, at jeg vidste, der var en bug dengang, men da jeg opdagede det, og folk spurgte om, hvordan jeg skød folk gennem smokes, sagde jeg bare, at man skulle kigge på radaren, så jeg har været meget ærlig omkring, hvordan jeg brugte det. Jeg vil gerne slå fast, at de fleste kills, jeg får gennem smokes, ikke er ved at kigge på radaren - det er ene og alene ved fornemmelsen af, hvor modstanderen er. Min egen vurdering er, at 20 procent af killsne var ved hjælp af radaren, men resten var ved at bruge min sunde fornuft, siger gla1ve.

Selvom den danske caller gjorde brug af buggen, er både device og gla1ve glade for, at TACO gjorde ESL og Valve opmærksomme på den via et tweet kort før Majorens start:

Jeg er virkelig glad for, at TACO lavede det tweet, og jeg så nogle personer undre sig over, at spillerne ikke bare fortæller Valve den slags ting, men de forstår ikke, at vi faktisk slet ikke har nogen kommunikation med Valve, udtaler gla1ve.

Selvom smoke-radar-buggen blev fjernet inden Majorens start, har Astralis fejet al modstand af vejen og er videre til slutspillet med en 3-0 score i swiss gruppespillet.

gla1ve har dog allerede nu vist, at han sagtens kan skyde folk igennem smokes, selvom buggen er fjernet, og det fik både compLexity og Renegades at føle.

gla1ve udnytter en smoke mod compLexity:

gla1ve skyder to gennem smoke mod Renegades: